नारायणी नदीमा  अब ‘सिग्नेचर पुल’
चितवन र नवलपरासीलाई जोड्ने नारायणी नदीमा ‘सिग्नेचर पुल’ निर्माण हुने भएको छ । निर्माण हुने पुलको कुल लम्बाइ चार सय मिटर र चौडाइ चार लेनको हुने सडक विभागले जनाएको छ ।
गोरखापत्र समाचारदाताकाठमाडौँ, असार ५ गते ।  चितवन र नवलपरासीलाई जोड्ने नारायणी नदीमा ‘सिग्नेचर पुल’ निर्माण हुने भएको छ । निर्माण हुने पुलको कुल लम्बाइ चार सय मिटर र चौडाइ चार लेनको हुने सडक विभागले जनाएको छ । विभागका महानिर्देशक अर्जुनजङ्ग थापाले नारायणी नदीमा रहेको पुल ४१ वर्ष पुरानो भई जीर्ण हुँदै गएकोले नयाँ पुल निर्माण गर्न लागिएको जानकारी दिनुभयो । सो कामका लागि ठेक्काको बोलपत्र आह्वान गर्ने तयारी भइरहेको जानकारी दिनुभयो । विभागका अनुसार नारायणी नदीमा अहिलेको पुलको समानान्तर हुने गरी ‘सिग्नेचर पुल’ निर्माण गर्न लागिएको छ । सो काम ‘डिजाइन एन्ड विल्ड’ निर्माण प्रणालीको आधारमा बोलपत्र आह्वान गरिने भएको छ ।२०३८ सालमा नारायणी नदीमा निर्माण भएको अहिलेको पुलको आयु ७० वर्ष तोकिएको थियो । अब बन्ने पुलको आयु कम्तीमा एक सय वर्ष हुने महानिर्देशक थापाले बताउनुभयो । २०३८ सालअघि नारायणी नदीमा फेरीको सहायताले यातायातका साधन वारपार गराइन्थ्यो ।पुलको सतहमाथि आकाशतिर घुमेको संरचनामा स्थानीय ठाउँको परिचय झल्कने आर्क डिजाइन गरी निर्माण हुने यस किसिमका पुललाई ‘सिग्नेचर ब्रिज’ भन्ने गरिन्छ । मानिसलाई उसको सिग्नेचरले जसरी चिनाउँछ त्यसैगरी सिग्नेचर पुल पनि सम्बन्धित ठाउँको परिचय दिने गरी बनाइने विभागका महानिर्देशक थापा बताउनुहुन्छ । पर्यटकीय दृष्टिकोणले समेत अन्य सामान्य पुलभन्दा ‘सिग्नेचर पुल’ को डिजाइन फरक तथा आकर्षक हुने गर्दछ । यो पुलमा सामान्य पुलमा राखिनेभन्दा दोब्बर फराकिलो फुटपाथ राख्ने डिजाइन गरिएको विभागले जनाएको छ । 